சதுரம், கட்டு, சதுரம் என்ற அமைப்பில் உள்ள முகப்பின் இடைத்தூண்கள் முழுத்தூண்களாகவும் நான்முகமாக உள்ள பாறைச்சுவரொட்டிய தூண்கள் அரைத்தூண்களாகவும் அமைய, மேலே விரிகோணப் போதிகைகள் தாங்கும் மெல்லிய உத்திரம். நான்கு தூண்களின் இருப்பால் மூன்று இடைவழிகளைப் பெற்றுள்ள முகப்பின் உத்திரத்தையடுத்து, வாஜன அணைப்பின்றி 98 செ. மீ. அளவிற்குச் சரிந்திறங்கும் கூரைநீட்சி வடிவமைக்கப்படாத கபோதமாக விளிம்புடன் விளங்குகிறது. கபோத முகப்பின் கீழ்ப்புறத்தே புருவம் வெட்டப்பட்டுள்ளது. புருவத்திற்குச் சற்று மேல், பக்கத்திற்கொன்றாகக் காணப்படும் இரண்டு செவ்வக அகழ்வுகளும் பாறைத்தரையில் இருக்கும் குழிகளும் முகப்பின் முன் பந்தல் அமைக்கப் பயன்பட்டிருக்கலாம். கபோத விளிம்பில் இருந்து ஏறத்தாழ 1 மீட்டர் மேலே காணப்படும் நீளமான அகழ்வும் அதையொட்டிய செதுக்கல்களும் பூமிதேச முயற்சியைச் சுட்டுவனவாய் உள்ளன.